EUROPA-KOMMISSIONEN Bruxelles, den 29.3.2022 COM(2022) 152 final 2022/0101(NLE) Forslag til RÅDETS GENNEMFØRELSESAFGØRELSE om godkendelse af vurderingen af Sveriges genopretnings- og resiliensplan {SWD(2022) 102 final}



2022/0101 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Sveriges genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Sveriges økonomi. I 2019 udgjorde Sveriges bruttonationalprodukt (BNP) pr. indbygger 148 % af gennemsnittet for Unionen. Sveriges reale BNP faldt med 2,9 % i 2020 og steg med i alt 1,8 i 2020 og 2021. Forhold af længere varighed, som påvirker de økonomiske resultater på mellemlang sigt, omfatter høj arbejdsmarkedsdeltagelse, en stærk og eksportorienteret fremstillingssektor, en stærk finanspolitisk stilling og et højt udviklet socialt sikkerhedsnet, men også vedvarende ubalancer på grund af boligmarkedet og høj husholdningsgæld. Selv om produktivitetsniveauet i den svenske økonomi er blandt de højeste i EU, har produktivitetsvæksten været svag, og der er fortsat et misforhold mellem udbud og efterspørgsel på arbejdsmarkedet. Sikring af et tilstrækkeligt innovationstempo, et tilstrækkeligt udbud af kvalificeret arbejdskraft i tider med gennemgribende demografiske og teknologiske forandringer samt en gradvis afvikling af makroøkonomiske ubalancer er fortsat afgørende for at fremme bæredygtig, afbalanceret og inklusiv vækst i Sverige. (2)Den 9. juli 2019 og den 20. juli 2020 rettede Rådet henstillinger til Sverige som led i det europæiske semester. Rådet henstillede navnlig til Sverige at målrette investeringerne mod den grønne og den digitale omstilling samt uddannelse, færdigheder, forskning og innovation, idet der tages hensyn til regionale forskelle. Med hensyn til boligmarkedets funktion henstillede Rådet til Sverige at sætte ind over for stigningen i husholdningernes høje gæld, stimulere investeringer i boligbyggeriet dér, hvor boligmanglen er størst, og forbedre effektiviteten på boligmarkedet. Rådet henstillede også til at øge effektiviteten af tilsynet med og forbedre håndhævelsen af reglerne om bekæmpelse af hvidvask af penge. Sverige blev opfordret til at træffe alle nødvendige foranstaltninger i overensstemmelse med stabilitets- og vækstpagtens generelle undtagelsesklausul til effektivt at imødegå covid-19-pandemien, understøtte økonomien og støtte det efterfølgende opsving. Sverige bør føre en finanspolitik, der tager sigte på at opnå en forsvarlig budgetstilling på mellemlang sigt og sikre en holdbar gæld, og samtidig øge investeringerne, så snart den økonomiske situation tillader det. Endelig blev Sverige rådet til at sikre, at sundhedssystemet er modstandsdygtigt. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingen om at træffe foranstaltninger til udrulning af 5G er blevet gennemført fuldt ud. Der er gjort betydelige fremskridt i forbindelse med bæredygtig transport og med at træffe alle nødvendige foranstaltninger til effektivt at imødegå pandemien, understøtte økonomien og støtte det efterfølgende genopretning. (3)Den 2. juni 2021 offentliggjorde Kommissionen en dybdegående undersøgelse i henhold til artikel 5 i Europa-Parlamentets og Rådets forordning (EU) nr. 1176/2011 for Sverige. Kommissionen konkluderede i sin analyse, at Sverige er berørt af makroøkonomiske ubalancer, navnlig med hensyn til risikoen for overvurderede boligpriser kombineret med den fortsatte stigning i husholdningernes gæld. (4)Den 28. maj 2021 indgav Sverige sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og vedvarende virkning på nationalt plan og troværdigheden på europæisk plan. Kommissionen har i medfør af artikel 19 i forordning (EU) 2021/241 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingsretningslinjerne i bilag V til forordningen. (5)Genopretnings- og resiliensplanerne bør forfølge de overordnede mål for genopretnings- og resiliensfaciliteten, som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er omhandlet i artikel 3 i forordning (EU) 2021/241. (6)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse og gennemførelsen af grænseoverskridende projekter og flerlandeprojekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil cirka en tredjedel af facilitetens indvirkning på medlemsstaternes vækst og jobskabelse skyldes afsmittende virkninger fra andre medlemsstater. Afbalanceret reaktion, som bidrager til de seks søjler (7)I overensstemmelse med artikel 19, stk. 3, litra a), i forordning (EU) 2021/241 og afsnit 2.1 i samme forordnings bilag V udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler, der er omhandlet i nævnte forordnings artikel 3, under hensyntagen til den pågældende medlemsstats specifikke udfordringer og finansielle tildeling.

(8)Planen indeholder foranstaltninger, der bidrager til alle seks søjler, og en række af planens komponenter vedrører flere søjler. Denne tilgang er med til at sikre en fyldestgørende og sammenhængende behandling af hver søjle. Foranstaltninger til dekarbonisering af industrien og transportsektoren og til støtte for lokale og regionale projekter til reduktion af drivhusgasemissioner forventes at fremme den grønne omstilling. Dette understøttes yderligere gennem offentlige støtteordninger, der skal øge bygningers energieffektivitet, herunder gennem anvendelse af intelligente energisystemer. Genopretnings- og resiliensplanen forventes at yde et omfattende bidrag til den digitale søjle via foranstaltninger til yderligere at forbedre højhastighedsforbindelser, fremme digitale færdigheder gennem uddannelse og erhvervsuddannelse og udvide e-forvaltning og digitale offentlige tjenester. (9)Støtten til udvikling og anvendelse af nye teknologier på det grønne område forventes at hjælpe den svenske økonomi med at vokse på en intelligent og bæredygtig måde. Støtte til omskoling og opkvalificering forventes at bidrage til inklusiv vækst for alle. Samtidig forventes foranstaltninger med sigte på at tackle den demografiske udfordring i form af justeringer af aldersgrænserne i pensions-, socialsikrings- og skattesystemerne at bidrage til at sikre den svenske økonomiske og sociale models bæredygtighed og resiliens. For så vidt angår social og territorial samhørighed forventes støtten til udrulning af bredbånd i landdistrikterne at bidrage til at sikre alle borgere adgang til højhastighedsforbindelser og på den måde at fremme territorial samhørighed, mens den sociale samhørighed forventes at blive fremmet gennem foranstaltninger inden for uddannelse og erhvervsuddannelse samt gennem foranstaltninger til at øge boligudbuddet. (10)Det svenske sundhedssystems resiliens bør øges gennem målrettede foranstaltninger til at øge udbuddet af tilstrækkeligt uddannet personale, mens det svenske finansielle systems resiliens bør øges ved at gøre finanstilsynet mere effektivt. Genopretnings- og resiliensplanen forventes at bidrage til social resiliens ved at fremme udsigterne for omstilling på arbejdsmarkedet. Foranstaltninger til digitalisering af den offentlige forvaltning kombineret med reformer til bekæmpelse af hvidvask af penge og af finansiering af terrorisme forventes at bidrage til den institutionelle resiliens. Den svenske genopretnings- og resiliensplan forventes at bidrage til politikker for den kommende generation med foranstaltninger inden for svenskundervisning og erhvervsuddannelse, ved at stille yderligere ressourcer til rådighed for universiteterne og gennem en reform af ansættelsesbeskyttelsessystemet, der vil forbedre beskæftigelsesmulighederne for den yngre generation. Håndtering af alle eller en betydelig del af de udfordringer, der er identificeret i de landespecifikke henstillinger (11)I overensstemmelse med artikel 19, stk. 3, litra b), i forordning (EU) 2021/241 og afsnit 2.2 i samme forordnings bilag V forventes genopretnings- og resiliensplanen at bidrage til effektivt at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, som er rettet til Sverige, herunder finanspolitiske aspekter heraf, og henstillinger fremsat i henhold til artikel 6 i forordning (EU) nr. 1176/2011, som er rettet til den pågældende medlemsstat, eller udfordringer identificeret i andre relevante dokumenter, som Kommissionen vedtager officielt indenfor rammerne af det europæiske semester. (12)Genopretnings- og resiliensplanen indeholder en omfattende række gensidigt forstærkende reformer og investeringer, der bidrager effektivt til at håndtere alle eller en betydelig del af de økonomiske og sociale udfordringer, som er skitseret i de landespecifikke henstillinger, Rådet rettede til Sverige som led i det europæiske semester 2019 og 2020, navnlig med hensyn til resiliens i sundhedssystemet, klimaomstilling og digital omstilling, uddannelse og udvikling af færdigheder, forskning og innovation, bekæmpelse af hvidvask af penge samt udbud og mobilitet på boligmarkedet. (13)Genopretnings- og resiliensplanen indeholder foranstaltninger til at øge tilgængeligheden og kapaciteten i sundhedssystemet. Styrkelsen af sundhedssystemets resiliens indgår i en bredere plan for opgradering af sundhedssystemet. Det svenske sundhedssystem forventes at drage fordel af genopretnings- og resiliensplanen via uddannelse af personale til ældreplejen, det øgede antal studiepladser inden for erhvervsuddannelse (Yrkesvux) med fokus på sundhed og social omsorg samt en beskyttet titel for social- og sundhedsassistenter for at gøre dette erhverv mere attraktivt for potentielle medarbejdere. (14)Genopretnings- og resiliensplanen har et stærkt fokus på den grønne omstilling og den digitale omstilling, omstillingen til en lavemissionsøkonomi og energiomstillingen samt bæredygtig infrastruktur. Den grønne omstilling understøttes af brede støtteordninger, der har til formål at fremskynde dekarboniseringen af industri og transport gennem fremme af investeringer i udvikling og anvendelse af innovative teknologier med henblik på fossilfri løsninger. Den digitale omstilling understøttes navnlig af målrettede investeringer til yderligere forbedring af højhastighedsforbindelser og foranstaltninger til støtte for digitaliseringen af den offentlige forvaltning. (15)Genopretnings- og resiliensplanen indeholder flere målrettede reformer og investeringer, som har til formål at fremme uddannelse og udvikling af færdigheder, navnlig ved både at øge antallet af uddannelsesmuligheder, herunder for personalet i ældreplejen, og antallet af studiepladser på erhvervsuddannelserne og de videregående uddannelser, og der er fokus på personer med særlige udfordringer på arbejdsmarkedet. Sammen med foranstaltningen til modernisering af lovgivningen om ansættelsesbeskyttelse forventes dette at give yderligere incitamenter til at øge den menneskelige kapital og imødekomme de skiftende behov med hensyn til færdigheder, navnlig i forbindelse med den digitale og den grønne omstilling. (16)Genopretnings- og resiliensplanen forventes at mindske risikoen for hvidvask af penge i det finansielle system gennem to foranstaltninger, der styrker effektivt tilsyn med og håndhævelse af rammerne for bekæmpelse af hvidvask. Den forventes også at forbedre udbuddet af lejeboliger og øge udbuddet på boligmarkedet. (17)Henstillingerne vedrørende den umiddelbare finanspolitiske reaktion på pandemien kan anses for at falde uden for rammerne for Sveriges genopretnings- og resiliensplan, selv om Sverige generelt har reageret hensigtsmæssigt og tilstrækkeligt på det umiddelbare behov for at understøtte økonomien ved hjælp af finanspolitiske foranstaltninger i 2020 og 2021 i overensstemmelse med stabilitets- og vækstpagtens bestemmelser om den generelle undtagelsesklausul. Ved at tackle ovennævnte udfordringer forventes genopretnings- og resiliensplanen også i begrænset omfang at bidrage til at korrigere de i Sverige oplevede ubalancer, der blev påpeget i henstillingerne fremsat i henhold til artikel 6 i forordning (EU) nr. 1176/2011 i 2019 og 2020, navnlig med hensyn til risikoen for overvurderede boligpriser kombineret med en fortsat stigning i husholdningernes gæld. Bidrag til vækstpotentiale, jobskabelse og økonomisk, social og institutionel resiliens (18)I overensstemmelse med artikel 19, stk. 3, litra c), i forordning (EU) 2021/241 og afsnit 2.3 i samme forordnings bilag V forventes genopretnings- og resiliensplanen at have stor indvirkning (A-rating) med hensyn til at styrke Sveriges vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (19)Simuleringer foretaget af Kommissionens tjenestegrene viser, at genopretnings- og resiliensplanen sammen med de øvrige foranstaltninger under EU-genopretningsinstrumentet vil kunne øge Sveriges BNP med mellem 0,2 % og 0,3 % frem mod 2026, uden at de mulige positive virkninger af strukturreformer medregnes. Genopretnings- og resiliensplanen forventes også at bidrage til beskæftigelsen, navnlig i 2021-2022. De vigtigste vedvarende positive virkninger for vækst, produktivitet og finanspolitisk holdbarhed på mellemlang til lang sigt forventes at komme fra reformer af socialsikring og pensioner og ændringer i arbejdsmarkedslovgivningen. (20)Genopretnings- og resiliensplanen indeholder en pakke af investeringer og reformer inden for uddannelse, digitalisering og sundhedspleje med henblik på at håndtere udfordringer på disse områder og dermed på flere måder at bidrage til lige muligheder og bedre adgang til arbejdsmarkedet i overensstemmelse med den europæiske søjle for sociale rettigheder. Opskaleringen af erhvervsuddannelsesudbuddet og udbuddet af flere uddannelsespladser over hele Sverige har potentiale til at øge beskæftigelsen og produktiviteten og samtidig fremme den sociale samhørighed. Desuden bør det øgede udbud inden for og kvaliteten af langtidspleje have en positiv indvirkning på de ældres liv, mens de særlige støtteforanstaltninger, der er rettet mod studerende og lavindkomstfamilier, bør forbedre de ugunstigt stillede gruppers stilling på boligmarkedet. (21)Foranstaltninger til fremme af den grønne og den digitale omstilling forventes at gøre den svenske økonomi mere innovativ og bæredygtig. Navnlig forventes støtte til bredbåndsudvidelse at sætte yderligere skub i den digitale omstilling af arbejde, hvilket bør mindske sårbarheden over for afbrydelser i forsyningskæden. Foranstaltningerne til at forbedre matchningen på arbejdsmarkedet og afhjælpe manglen på arbejdskraft med de rette færdigheder bør bidrage til at opretholde Sveriges stærke konkurrenceevne og gøre det lettere at foretage justeringer under ugunstige økonomiske omstændigheder. Det vurderes desuden, at genopretnings- og resiliensplanens fokus på miljømæssigt bæredygtige initiativer reducerer eksponeringen i forbindelse med ikkebæredygtige og utidssvarende økonomiske aktiviteter. Alt i alt fremmer genopretnings- og resiliensplanen en industristruktur baseret på fleksible og innovative økonomiske aktiviteter, der bidrager til resiliens. Princippet om ikke at gøre væsentlig skade (22)I overensstemmelse med artikel 19, stk. 3, litra d), i forordning (EU) 2021/241 og afsnit 2.4 i samme forordnings bilag V forventes genopretnings- og resiliensplanen at sikre, at ingen foranstaltning (A-rating) til gennemførelse af reformer og investeringsprojekter i genopretnings- og resiliensplanen gør væsentlig skade på miljømål, jf. artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). (23)I overensstemmelse med meddelelsen "Teknisk vejledning om anvendelsen af princippet om ikke at gøre væsentlig skade i forordningen om genopretnings- og resiliensfaciliteten", som Europa-Kommissionen har vedtaget, har Sverige fremlagt begrundelse for, at ingen af landets foranstaltninger gør væsentlig skade på noget miljømål. Der er lagt særlig vægt på foranstaltninger, hvis indvirkning på miljømålene kræver nøje kontrol. Sverige har fremlagt betydelig dokumentation og planlægger at træffe afbødende foranstaltninger for at undgå væsentlig skade, hvilket bør sikres gennem relevante milepæle. Dette gælder navnlig investeringerne i ordningerne inden for forskning, udvikling og innovation og de brede støtteordninger inden for industri- og klimainitiativerne til reduktion af drivhusgasemissionerne ("Industriklivet" og "Klimaklivet"), som vil kunne inkludere anlæg omfattet af EU's emissionshandelssystem (ETS). Bidrag til den grønne omstilling, herunder biodiversitet

(24)I overensstemmelse med artikel 19, stk. 3, litra e), i forordning (EU) 2021/241 og afsnit 2.5 i samme forordnings bilag V indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til håndtering af de dermed forbundne udfordringer. Foranstaltningerne til støtte for klimamål omfatter et beløb, der svarer til 44,4 % af genopretnings- og resiliensplanens samlede tildeling, beregnet på grundlag af metoden i bilag VI til nævnte forordning. I overensstemmelse med nævnte forordnings artikel 17 stemmer genopretnings- og resiliensplanen overens med oplysningerne i den nationale energi- og klimaplan for 2021-2030. (25)Reformerne og investeringerne forventes at yde et væsentligt bidrag til de mål for dekarbonisering og energiomstilling, som er fastsat i Sveriges nationale energi- og klimaplan, og de bidrager derigennem til Unionens klimamål for 2030. En række ambitiøse foranstaltninger, der er grupperet i en særlig "grøn" komponent af genopretnings- og resiliensplanen, understøtter klimamålene, og nogle foranstaltninger understøtter også andre miljømål, herunder bevarelsen af biodiversitet. Gennemførelsen af foranstaltningerne forventes at få en varig indvirkning, navnlig ved at bidrage til den grønne omstilling, øget biodiversitet og miljøbeskyttelse. (26)Genopretnings- og resiliensplanen omfatter investeringer i forskning og udvikling med henblik på dekarbonisering af emissionsintensive industrisektorer samt investeringer i lokale og regionale klimaprojekter, der har til formål at reducere drivhusgasemissioner, herunder opladningsinfrastruktur for elbiler og bæredygtig produktion af biobrændstof. Genopretnings- og resiliensplanen har også til formål at reducere drivhusgasemissionerne gennem investeringer til forbedring af den energimæssige ydeevne i lejlighedsbyggeri og opgradering af jernbaneinfrastruktur, mens investeringer i beskyttelse af værdifulde naturområder, navnlig skove, direkte støtter bevarelsen af biodiversitet og naturlige levesteder. Investeringerne suppleres af en pakke af ambitiøse reformer til støtte for den grønne omstilling, herunder en forhøjelse af energiafgiften, en justering af beregningen af skatteværdien af firmabiler for bedre at afspejle deres CO2-aftryk og stigninger i andelen af vedvarende energi i de brændstoffer, der anvendes i transportsektoren. (27)Foranstaltningerne i genopretnings- og resiliensplanen bidrager til at nå Unionens klimamål for 2050 og Sveriges mål om at opnå kulstofneutralitet senest i 2045. Bidrag til den digitale omstilling (28)I overensstemmelse med artikel 19, stk. 3, litra f), i forordning (EU) 2021/241 og afsnit 2.6 i samme forordnings bilag V indeholder genopretnings- og resiliensplanen foranstaltninger, der bidrager til (A-rating) den digitale omstilling eller til håndtering af de dermed forbundne udfordringer. Foranstaltningerne til støtte for digitale mål omfatter et beløb, der svarer til 20,5 % af genopretnings- og resiliensplanens samlede tildeling, beregnet på grundlag af metoden i bilag VII til nævnte forordning. (29)Foranstaltningerne i genopretnings- og resiliensplanen bidrager til håndteringen af Sveriges udfordringer i forbindelse med den digitale omstilling. Sveriges digitale konnektivitet er generelt godt udviklet, men der er huller i konnektiviteten i tyndt befolkede områder. Støtten til udrulning af bredbånd bør bidrage til at forbedre adgangen til højhastighedsforbindelser i disse områder. For at afhjælpe manglen på eksperter i informations- og kommunikationsteknologisektoren indeholder genopretnings- og resiliensplanen — til trods for det generelt høje niveau af digitale færdigheder i den svenske befolkning — investeringsforanstaltninger til at øge antallet af studiepladser inden for videregående erhvervsuddannelse på relevante områder. Desuden indeholder genopretnings- og resiliensplanen investeringer i opskalering af uddannelserne på universiteter og andre højere læreanstalter, og en væsentlig del heraf vil blive anvendt til programmer, der øger de digitale færdigheder. (30)Foranstaltningerne i genopretnings- og resiliensplanen forventes at bidrage til den digitale omstilling i Sverige ved at støtte digitaliseringen af den offentlige forvaltning. Genopretnings- og resiliensplanen forventes at fremme synergier mellem håndteringen af den grønne og den digitale omstilling ved at støtte anvendelsen af intelligente energisystemer til at øge bygningers energieffektivitet. Varig indvirkning (31)I overensstemmelse med artikel 19, stk. 3, litra g), i forordning (EU) 2021/241 og afsnit 2.7 i samme forordnings bilag V forventes genopretnings- og resiliensplanen i høj grad (A-rating) at få varig indvirkning på Sverige. (32)Gennemførelsen af genopretnings- og resiliensplanens foranstaltninger forventes at medføre strukturelle ændringer i økonomien ved at øge innovationskapaciteten, den miljømæssige bæredygtighed, de digitale færdigheder og den sociale samhørighed. Planen øger andelen af miljøafgifter, hvilket bidrager til opfyldelsen af Sveriges klimamål, og bør fremskynde den grønne omstilling af økonomien. Ved at fremme innovative teknologier til fossilfri løsninger i energiintensive industrier forstærkes dette yderligere. (33)Genopretnings- og resiliensplanen understøtter social og territorial samhørighed og konvergens, hvilket forventes også at have en positiv effekt på lang sigt. Bredbåndsforanstaltningen er rettet mod regioner uden fuld bredbåndsdækning og fremmer dermed den regionale samhørighed i mindre tætbefolkede områder i hele landet. Derigennem bør alle få mulighed for at deltage i den opadgående sociale og økonomiske mobilitet, der drives af digitaliseringen. Investeringerne i uddannelse, som i vid udstrækning er rettet mod erhvervsuddannelse og uddannelse for personer med særlige udfordringer på arbejdsmarkedet og programmer til forbedring af svenskkundskaberne blandt alle indbyggere, forventes at have en langsigtet positiv indvirkning på den sociale samhørighed og integrationen. Foranstaltningerne til at fremme innovation og imødegå negative virkninger af demografiske tendenser understøtter produktivitetsgevinster og holdbarheden af de offentlige finanser. De bidrager til at forbedre kapaciteten til at støtte fremtidige vækstfremmende investeringer. (34)Genopretnings- og resiliensplanens varige indvirkning kan også styrkes gennem synergier mellem den og andre programmer, bl.a. dem, der finansieres af midler under samhørighedspolitikken, navnlig hvis der tages fat om de territoriale udfordringer, og det tilstræbes at fremme en afbalanceret udvikling. Ledsagende strukturreformer for at øge vækstpotentialet og styrke det innovative grundlag i den svenske økonomi og afhjælpe makroøkonomiske ubalancer forventes at kunne bidrage yderligere til at sikre en afbalanceret og bæredygtig vækst ud over den tidshorisont, der er omfattet af genopretnings- og resiliensplanen. Overvågning og gennemførelse (35)I overensstemmelse med artikel 19, stk. 3, litra h), i forordning (EU) 2021/241 og afsnit 2.8 i samme forordnings bilag V er de ordninger, der er foreslået i genopretnings- og resiliensplanen, tilstrækkelige (A-rating) til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (36)Det svenske finansministerium er ansvarligt for den overordnede gennemførelse af den svenske genopretnings- og resiliensplan, mens den svenske styrelse for økonomistyring (Ekonomistyrningsverket) er ansvarlig for at overvåge opfyldelsen af milepæle og mål. Disse mål er tilstrækkelig klare og realistiske til at sikre, at deres gennemførelse vil blive sporet og kontrolleret, og de er baseret på relevante, acceptable og stabile indikatorer. De verifikationsmekanismer, den dataindsamling og de ansvarsområder, som de svenske myndigheder har beskrevet, forventes at være tilstrækkelig solide til på passende vis at begrunde betalingsanmodningerne. Milepælene og målene er også relevante for foranstaltninger, der allerede er gennemført, og som er støtteberettigede i henhold til artikel 17, stk. 2, i forordning (EU) 2021/241. Det er nødvendigt med en tilfredsstillende opfyldelse af disse milepæle og mål over tid for at begrunde en betalingsanmodning. (37)Medlemsstaterne bør sikre, at finansiel støtte gennem faciliteten meddeles og anerkendes i overensstemmelse med artikel 34 i forordning (EU) 2021/241. Der kan anmodes om teknisk bistand gennem instrumentet for teknisk støtte, der er oprettet ved Europa-Parlamentets og Rådets forordning (EU) 2021/240, med henblik på at bistå medlemsstaterne i gennemførelsen af deres planer. Omkostninger (38)I overensstemmelse med artikel 19, stk. 3, litra i), i forordning (EU) 2021/241 og afsnit 2.9 i samme forordnings bilag V kan begrundelsen for genopretnings- og resiliensplanens anslåede samlede omkostninger anses for i moderat grad (B-rating) at være rimelig og plausibel, at være i overensstemmelse med princippet om omkostningseffektivitet og at stå mål med den forventede nationale økonomiske og sociale indvirkning. (39)Sverige har generelt fremlagt detaljerede opdelinger af de individuelle omkostningsoverslag for investeringer og reformer, og de dertil knyttede omkostninger er medtaget i genopretnings- og resiliensplanen. Omkostningerne begrundes primært ud fra sammenligninger med tidligere eller parallelle projekter, der svarer til de foreslåede foranstaltninger. For så vidt angår foranstaltninger, hvis omkostninger ikke er fastlagt nærmere på forhånd, f.eks. efterspørgselsstyrede ordninger med indkaldelser af forslag, har Sverige fremlagt dokumentation for, at det samlede tiltænkte beløb ikke er uforholdsmæssigt i forhold til finansieringsbehovet i de omfattede sektorer. Omkostningsvurderingen viser, at de fleste af omkostningerne i genopretnings- og resiliensplanen er rimelige og plausible. Det forhold, at forbindelsen mellem begrundelsen og selve omkostningerne for nogle foranstaltningers vedkommende ikke er helt klar, udelukker imidlertid klassificeringen "A" for dette kriterium. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet, og de står mål med den forventede nationale økonomiske og sociale indvirkning.

Beskyttelse af Unionens finansielle interesser (40)I overensstemmelse med artikel 19, stk. 3, litra j), i forordning (EU) 2021/241 og afsnit 2.10 i samme forordnings bilag V er de ordninger, der er foreslået i genopretnings- og resiliensplanen, og de yderligere foranstaltninger i denne afgørelse tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, opdage og korrigere korruption, svig og interessekonflikter og til at beskytte Unionens budget i overensstemmelse med Europa-Parlamentets og Rådets forordning (EU, Euratom) 2020/2092. (41)Genopretnings- og resiliensplanen ledsages af gennemførelsesforanstaltninger, herunder omfattende beskyttelsesforanstaltninger inden for kontrol og revision, og det forudsættes, at de specifikke yderligere milepæle på dette område gennemføres fuldt ud. Finansministeriet har det overordnede ansvar for gennemførelsen af genopretnings- og resiliensplanen og er på vegne af alle offentlige enheder ansvarlig for de operationelle og administrative aspekter af planen. Finansministeriet er også ansvarligt for at behandle og sikre et centralt svar på anmodninger om oplysninger og adgang til data om endelige modtagere. Indsamlingen og lagringen af sådanne data sikres af de myndigheder, der er ansvarlige for gennemførelsen af genopretnings- og resiliensplanen. For at sikre sammenhæng i gennemførelsen af genopretnings- og resiliensplanen er den overordnede revisionsmyndighed den svenske styrelse for økonomistyring (Ekonomistyrningsverket), som bistår finansministeriet med dets overordnede koordineringsopgaver. Rigsrevisionen bidrager også gennem tilbagevendende revisioner af regnskabers effektivitet og pålidelighed, og den handler uafhængigt af regeringen under udøvelse af sit mandat fra parlamentet. (42)Systemet til intern kontrol, som er beskrevet i Sveriges genopretnings- og resiliensplan, er baseret på indarbejdede processer og strukturer, hvor de gennemførende enheders roller og ansvar er klart defineret, og der sikres en passende adskillelse af relevante kontrolfunktioner. Der bør fastsættes milepæle med krav om ikrafttræden af lovgivningsmæssige ændringer, der fastlægger de retlige mandater for de organer, der er involveret i koordinering, overvågning, kontrol og revision af gennemførelsen af den svenske genopretnings- og resiliensplan, navnlig med hensyn til mandaterne for alle offentlige enheder, der er involveret i de operationelle aspekter af gennemførelsen af planen, samt udpegelsen af revisionsmyndigheden og det ansvarlige organ for udarbejdelsen af en revisionsstrategi for gennemførelsen af genopretnings- og resiliensplanen. Disse milepæle bør sikre, at systemet som minimum omfatter følgende funktioner: a) indsamling af data og overvågning af opfyldelsen af milepæle og mål og b) indsamling og lagring af samt sikring af adgang til de data, der kræves i henhold til artikel 22, stk. 2, litra d), nr. i)-iii), i forordning (EU) 2021/241. Sammenhæng (43)I overensstemmelse med artikel 19, stk. 3, litra k), i forordning (EU) 2021/241 og afsnit 2.11 i samme forordnings bilag V indeholder genopretnings- og resiliensplanen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (44)Genopretnings- og resiliensplanen er kendetegnet ved en konsekvent vision om at anvende genopretningen som en løftestang til at fremskynde den grønne og den digitale omstilling og fremme social samhørighed, og dens komponenter og individuelle foranstaltninger hænger sammen. Reformerne og investeringerne i hver komponent er konsekvente og gensidigt forstærkende, og der er synergier og komplementaritet mellem komponenterne. For eksempel forventes reformen til fremme af erhvervsuddannelse inden for sundheds- og socialsektoren i kombination med svenskundervisning at kunne tackle udfordringerne forbundet med dårligt stillede grupper på arbejdsmarkedet. Samtidig bør denne reform også bidrage til at sikre plejeydelser af høj kvalitet, hvilket supplerer det særlige ældreplejeinitiativ og foranstaltningen til regulering af sygeplejeerhvervet. Ligestilling (45)Genopretnings- og resiliensplanen indeholder foranstaltninger, der i forskellig grad forventes at hjælpe Sverige til at imødegå sine udfordringer på områderne ligestilling mellem kønnene og lige muligheder for alle, navnlig med hensyn til uddannelse og erhvervsuddannelse rettet mod bl.a. unge, personer med migrantbaggrund og personer med handicap. Genopretnings- og resiliensplanen afspejler regeringens overordnede mål om ligestilling mellem kønnene, således at kvinder og mænd har samme mulighed for at forme samfundet og deres eget liv. Genopretnings- og resiliensplanen forventes at være et vigtigt redskab til at fremme ligestilling mellem kønnene og kønsbudgettering. Selvevaluering af sikkerheden (46)Der er ikke blevet foretaget en selvevaluering af sikkerheden, idet Sverige ikke fandt det relevant, jf. artikel 18, stk. 4, litra g), i forordning (EU) 2021/241. Høringsproces (47)I den svenske genopretnings- og resiliensplans forberedelsesfase fandt der talrige høringer af arbejdsmarkedets parter og erhvervsorganisationer sted, bl.a. inden for rammerne af den nationale koordinering vedrørende det europæiske semester på administrativt plan. Der blev afholdt et møde med repræsentanter for civilsamfundet. Relevante interessenter, herunder interessegrupper, virksomheder og repræsentanter for kommuner og regioner, indsendte forslag i processen. For de reformer eller foranstaltninger i planen, som indebærer en ændring af den eksisterende lovgivning, er der blevet, eller forventes der navnlig at blive, fremsendt forslag til relevante myndigheder, kommuner, foreninger og enkeltpersoner. (48)Såfremt det er relevant, bør de berørte parter fortsat inddrages i gennemførelsen af de pågældende foranstaltninger for at sikre, at myndighederne løbende har kontakt med borgere, virksomheder, kommuner og regioner. For at sikre, at de relevante aktører påtager sig ejerskab af foranstaltningerne, er det afgørende at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i genopretnings- og resiliensplanen. Positiv vurdering (49)Eftersom Kommissionens vurdering af Sveriges genopretnings- og resiliensplan er positiv, idet den finder, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til nævnte forordnings artikel 20, stk. 2, og samme forordnings bilag V fastsætte, hvilke reformer og investeringsprojekter der er nødvendige for gennemførelsen af planen, de relevante milepæle, mål og indikatorer samt det beløb, der stilles til rådighed fra Unionen til gennemførelse af planen i form af ikketilbagebetalingspligtig finansiel støtte. Finansielt bidrag (50)De anslåede samlede omkostninger i Sveriges genopretnings- og resiliensplan udgør 33 304 030 000 SEK, hvilket svarer til 3 289 286 914 EUR baseret på ECB's referencekurs for EUR/SEK pr. 28. maj 2021. Eftersom genopretnings- og resiliensplanen på tilfredsstillende vis opfylder vurderingskriterierne i forordning (EU) 2021/241, og da de anslåede samlede omkostninger i genopretnings- og resiliensplanen desuden beløber sig til mere end det maksimale finansielle bidrag, der er til rådighed for Sverige, bør det finansielle bidrag, der tildeles til Sveriges genopretnings- og resiliensplan, være lig med hele det maksimale finansielle bidrag, der er til rådighed for Sverige. (51)I henhold til artikel 11, stk. 2, i forordning (EU) 2021/241 skal beregningen af det maksimale finansielle bidrag til Sverige ajourføres senest den 30. juni 2022. Derfor bør der i overensstemmelse med nævnte forordnings artikel 23, stk. 1, stilles et beløb til rådighed for Sverige her og nu, som ikke overstiger det maksimale finansielle bidrag, der er omhandlet i nævnte forordnings artikel 11, stk. 1, litra a), med henblik på indgåelse af en retlig forpligtelse senest den 31. december 2022. Hvis det er nødvendigt efter ajourføringen af de maksimale finansielle bidrag, bør Rådet på forslag af Kommissionen uden unødigt ophold ændre denne afgørelse med henblik på at medtage det ajourførte maksimale finansielle bidrag, der er beregnet i overensstemmelse med nævnte forordnings artikel 11, stk. 2. (52)Den støtte, der skal ydes, finansieres af Kommissionens låntagning på Unionens vegne, jf. artikel 5 i Rådets afgørelse (EU, Euratom) 2020/2053. Støtten bør udbetales i trancher, når Sverige på tilfredsstillende vis har opfyldt de relevante milepæle og mål, som er udpeget i relation til gennemførelsen af genopretnings- og resiliensplanen.